b'\n_START_ARTICLE_\nHesteskorotvikler\n_START_SECTION_\nUtseende\n_START_PARAGRAPH_\nEn liten til middelsstor (vingespenn 10-14 millimeter), brun vikler. Arten ligner blant annet p\xc3\xa5 slektningene reinfannrotvikler og gul prestekragerotvikler, men er jevntover mindre enn disse, og forvingens gule flekk er forholdsvis st\xc3\xb8rre. Forvingen er brun med en stor, kommaformet, gul flekk ved bakkanten. N\xc3\xa5r sommerfuglen hviler, danner flekkene p\xc3\xa5 de to vingene til sammen en hesteskoformet tegning, derav det norske navnet. Vingen har ogs\xc3\xa5 noen sm\xc3\xa5, trekantede hvite flekker ved forkanten og to smale, s\xc3\xb8lvfargede skr\xc3\xa5streker n\xc3\xa6r spissen. Bakvingen er brun.\n_START_SECTION_\nLevevis\n_START_PARAGRAPH_\nLarvene utvikler seg p\xc3\xa5 r\xc3\xb8ttene av ryllik (Achillea millefolia), nyseryllik (Achillea ptarmica) og reinfann (Tanacetum vulgare). De voksne viklerne flyr fra juni til august.\n_START_SECTION_\nUtbredelse\n_START_PARAGRAPH_\nArten er utbredt i Europa, unntatt de nordligste delene, og i det nordlige Asia._NEWLINE_Den er forholdsvis vanlig i S\xc3\xb8r-Norge nord til M\xc3\xb8re og Romsdal.'